Den Aalborgensiske singer-songwriter Bjarke Kirk vandt i går aftes årets Transformatorpris.

Aalborg Teaters eksperimenterende scene Transformator uddeler hvert år en pris på 15.000 kroner til et ungt lokalt talent. I år faldt valget altså på konservatoriemusikeren Bjarke Kirk, der skriver sange om elevatorføreren i Aalborgtårnet og andre skæve eksistenser. Transformator har uddelt prisen til lokale spirende kunstnere siden 2008. Prisen er sponseret af Sydbank. Den glade vinder skriver i dag på sin facebookprofil: - De sidste 14 timer har været fantastisk. Jeg har vundet Transformatorprisen 2012. Jeg er rigtig glad. Tusind tak til SYDBANK, TRANSFORMATOR, Minna, Caspar, mine venner, familie og alle der har støttet mig. Og lige nu har jeg netop fået mit første 12 tal i mit liv. Det var i teoretisk pædagogik. Bjarke Kirk har bl.a. skrevet sange til forestillingen "Aalborg - Jeg elsker dig", der spillede i sæson 2010/2011.